Կոմիտասի Ծննդեան 150-ամեակը Պիտի Նշուի Բազմաբովանդակ Ծրագիրներով | Yerepouni Daily News
Կոմիտասի Ծննդեան 150-ամեակը Պիտի Նշուի Բազմաբովանդակ Ծրագիրներով
ԵՐԵՒԱՆ.- Կոմիտասի ծննդեան 150-ամեակի առիթով Հայաստանի եւ Սփիւռքի մէջ պիտի իրականացուին համերգային ծրագիրներ, փառատօներ, ցուցահանդէսներ:
29 Յունուարին, պետական յոբելենական յանձնաժողովը ներկայացուցած է տարուան ընթացքին նախատեսուած ձեռնարկները:
«Յոբելենական տարին պատշաճ մակարդակով կազմակերպելու նպատակով՝ ՀՀ վարչապետի որոշումով՝ 6 Սեպտեմբեր 2018-ին, ստեղծուած է յոբելենական յանձնաժողով, եւ հաստատուած է անոր կազմը: Յանձնաժողովը կազմած է ձեռնարկներու ցանկ: Պիտի ըլլան յոբելենական հրատարակութիւններ, պիտի թողարկուին ձայնասկաւառակներ, պիտի պատրաստուին եւ հեռարձակուին հեռուստահաղորդումներ եւ հոլովակներ, կրթական ծրագիրներ եւ այլն», նշած է Հայաստանի մշակոյթի նախարարի պարտականութիւնները կատարող Նազէնի Ղարիբեան:
Անդրադառնալով նախատեսուած ծրագիրներուն բովանդակային կողմին՝ ՀՀ արուեստի վաստակաւոր գործիչ Մհեր Նաւոյեան ըսած է, որ անոնք կ՛ընդգրկեն Կոմիտասի գործունէութեան բոլոր ոլորտները. «երգահան, երաժիշտ-ազգագրագէտ, երաժշտագէտ, երգիչ, հրապարակախօս: Կարեւոր շեշտադրութիւնը, որ նկատի ունեցած ենք նախագիծերը կազմելու ժամանակ, եղած է այն, որ Կոմիտասը չներկայանայ սոսկ իբրեւ թանգարանային ցուցանմուշ: Անոր ստեղծագործական մօտեցումները կամ սկզբունքները այսօր ալ կրնան ամբողջ երաժշտական դպրոց մը սնանել», հաւաստիացուցած է Նաւոյեան:
Յոբելենական տարուան ձեռնարկներուն մեկնարկը եղաւ 29 Յունուարին, Արամ Խաչատրեան համերգասրահին մէջ՝ Կոմիտասի 150-ամեակին նուիրուած համերգային ծրագիրով:
Previous articleԱրամ` Նշանակում Է Յաղթանակ
Next article«Տարածքներ՝ Խաղաղութեան Դիմաց» Բանաձեւը Նոյնիսկ Քննարկել Չենք Կրնար. Փաշինեան
ՀԱՄԱՀԱՅԿԱԿԱՆ 7-ՐԴ ՄԱՐԶԱԽԱՂԵՐ՝ ՀԲԸՄ- ՀԵԸ ՈՍԿԷ ՄԵՏԱԼ ՊԱՐԳԵՒԵՑ ԼԻԲԱՆԱՆԻՆ
2,1 Միլիառ Դրամ՝ Մարտական Դիրքերը Ըմպելի Հոսող Ջուրով Օժտելու